Document ID: 31999R1093

ΚΑΝΟΝΙΣΜΟΣ (ΕΚ) αριθ. 1093/1999 ΤΟΥ ΣΥΜΒΟΥΛΙΟΥ
της 30ής Μαρτίου 1999
για την καθιέρωση συστήματος διπλού ελέγχου για τις εξαγωγές ορισμένων προϊόντων χάλυβα ΕΚΑΧ από τη Δημοκρατία της Πολωνίας στην Ευρωπαϊκή Κοινότητα για την περίοδο από την 1η Απριλίου έως τις 31 Δεκεμβρίου 1999
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι η ευρωπαϊκή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Πολωνίας, αφετέρου, άρχισε να ισχύει την 1η Φεβρουαρίου 1994(1)·
ότι τα μέρη αφοφάσισαν, με την απόφαση αριθ. 2/1999 του Συμβουλίου Σύνδεσης(2), να καθιερώσουν σύστημα διπλού ελέγχου για την περίοδο μεταξύ 1ης Απριλίου και 31ης Δεκεμβρίου 1999·
ότι είναι, συνεπώς αναγκαίο να θεσπισθεί κοινοτική νομοθεσία εφαρμογής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο από την 1η Απριλίου έως τις 31 Δεκεμβρίου 1999, σύμφωνα με τις διατάξεις της απόφασης αριθ. 2/1999 του Συμβουλίου Σύνδεσης, οι εισαγωγές στην Κοινότητα ορισμένων προϊόντων σιδήρου και χάλυβα, τα οποία καλύπτονται από τη συνθήκη ΕΚΑΧ, καταγωγής Πολωνίας, όπως απαριθμούνται στο παράρτημα Ι, υπόκεινται στην υποβολή εγγράφου επιτήρησης, το οποίο εκδίδεται από τις αρχές στην Κοινότητα.
2. Η κατάταξη των προϊόντων που καλύπτει ο παρών κανονισμός βασίζεται στη δασμολογική και στατιστική ονοματολογία της Κοινότητας (που στο εξής αποκαλείται "συνδυασμένη ονοματολογία" ή, σε συντομογραφία, "ΣΟ"). Η καταγωγή των προϊόντων που καλύπτει ο παρών κανονισμός καθορίζεται σύμφωνα με τους κανόνες που ισχύουν στην Κοινότητα.
3. Για την περίοδο από την 1η Απριλίου έως τις 31 Δεκεμβρίου 1999, οι εισαγωγές στην Κοινότητα των προϊόντων, τα οποία απαριθμούνται στο παράρτημα Ι, υπόκεινται επιπλέον στην έκδοση παραστατικού εξαγωγής εκ μέρους των αρμοδίων πολωνικών αρχών. Η προσκόμιση από τον εισαγωγέα του πρωτοτύπου του παραστατικού εξαγωγής, πραγματοποιείται το αργότερο στις 31 Μαρτίου του έτους που έπεται εκείνου κατά το οποίο έγινε η αποστολή των εμπορευμάτων που καλύπτονται από το εν λόγω παραστατικό. Η αποστολή θεωρείται ότι πραγματοποιήθηκε κατά την ημερομηνία φόρτωσης στο εξαγωγικό μέσο μεταφοράς.
4. Δεν απαιτείται παραστατικό εξαγωγής για τα εμπορεύματα τα οποία έχουν ήδη αποσταλεί στην Κοινότητα πριν από την ημερομηνία εφαρμογής της παρούσας συμφωνίας, υπό τον όρο ότι ο προορισμός τους δεν έχει μεταβληθεί από μη κοινοτικός σε κοινοτικό, καθώς και υπό τον όρο ότι τα εν λόγω εμπορεύματα τα οποία, επί του προηγούμενου καθεστώτος επιτήρησης που εφαρμόσθηκε το 1999, μπορούσαν να εισαχθούν μόνο με την υποβολή εγγράφου επιτήρησης, πράγματι συνοδεύονται από τέτοιο έγγραφο.
5. Το παραστατικό εξαγωγής είναι σύμφωνο με το υπόδειγμα το οποίο περιέχεται στο παράρτημα ΙΙ. Ισχύει για εξαγωγές σε ολόκληρο το τελωνειακό έδαφος της Κοινότητας.
Άρθρο 2
1. Το έγγραφο επιτήρησης το οποίο αναφέρεται στο άρθρο 1 παράγραφος 1, εκδίδεται αυτόματα από την αρμόδια αρχή στα κράτη μέλη, χωρίς επιβάρυνση, για τις ποσότητες που ζητούνται, εντός πέντε εργάσιμων ημερών από την υποβολή αίτησης από κοινοτικό εισαγωγέα, εγκατεστημένο οπουδήποτε στην Κοινότητα. Η εν λόγω αίτηση θεωρείται ότι παρελήφθη από την αρμόδια εθνική αρχή το αργότερο τρεις εργάσιμες ημέρες μετά την υποβολή της, εκτός αν υπάρχει απόδειξη περί του εναντίου.
2. Το έγγραφο επιτήρησης το οποίο εκδίδεται από μία από τις αρμόδιες εθνικές αρχές που απαριθμούνται στο παράρτημα ΙΙΙ, ισχύει σε όλη την Κοινότητα.
3. Το έγγραφο επιτήρησης καταρτίζεται σε έντυπο που αντιστοιχεί στο υπόδειγμα του παραρτήματος Ι του κανονισμού (ΕΚ) αριθ. 3285/94 του Συμβουλίου(3), λαμβάνοντας υπόψη τις διατάξεις του άρθρου 2 του κανονισμού (ΕΚ) αριθ. 1103/97 του Συμβουλίου, της 17ης Ιουνίου 1997, σχετικά με ορισμένες διατάξεις που αφορούν την εισαγωγή του ευρώ(4). Η αίτηση του εισαγωγέα περιλαμβάνει τα ακόλουθα στοιχεία:
α) το όνομα και την πλήρη διεύθυνση του αιτούντος (συμπεριλαμβανομένων των αριθμών τηλεφώνου και φαξ, καθώς και του ενδεχόμενου αριθμού αναγνώρισης που χρησιμοποιούν οι αρμόδιες εθνικές αρχές) και του αριθμού εγγραφής στο ΦΠΑ, εάν υπόκεινται σε ΦΠΑ·
β) εάν παραστεί ανάγκη, το όνομα και την πλήρη διεύθυνση του διασαφιστή ή του εκπροσώπου του αιτούντος (συμπεριλαμβανομένου του αριθμού τηλεφώνου και φαξ)·
γ) το πλήρες όνομα και τη διεύθυνση του εξαγωγέα·
δ) την ακριβή περιγραφή των εμπορευμάτων, συμπεριλαμβανομένων:
- της εμπορικής τους ονομασίας,
- του (των) κωδικού(-ών) της συνδυασμένης ονοματολογίας (ΣΟ),
- της χώρας καταγωγής,
- της χώρας προέλευσης·
ε) το καθαρό βάρος, εκφρασμένο σε χιλιόγραμμα, καθώς και κάθε άλλη ποσότητα εκτός του καθαρού βάρους εκπεφρασμένη στην προαναφερόμενη μονάδα ανά δασμολογική κλάση της συνδυασμένης ονοματολογίας·
στ) την αξία cif των εμπορευμάτων σε ευρώ στα σύνορα της Κοινότητας ανά δασμολογική κλάση της συνδυασμένης ονοματολογίας·
ζ) εάν πρόκειται για προϊόντα δεύτερης διαλογής ή για υποπρότυπη ποιότητα, σύμφωνα με τα κριτήρια που καθορίζονται στην ανακοίνωνση της Επιτροπής σχετικά με τα κριτήρια προσδιορισμού των προϊόντων σιδήρου και χάλυβα δεύτερης διαλογής καταγωγής τρίτων χωρών τα οποία εφαρμόζονται από τις τελωνειακές αρχές των κρατών μελών(5)·
η) τον προτεινόμενο χρόνο και τόπο εκτελωνισμού·
θ) κατά πόσον η αίτηση αποτελεί επανάληψη προηγούμενης αίτησης σχετικά με την ίδια σύμβαση·
ι) την ακόλουθη δήλωση, με ημερομηνία και υπογραφή του αιτούντος, που φέρει ολογράφως το όνομά του με κεφαλαία:
"Ο κάτωθι υπογράφων βεβαιώνω ότι οι πληροφορίες που παρέχει η παρούσα αίτηση είναι ακριβείς και παρέχονται καλή τη πίστει, και ότι είμαι εγκατεστημένος στην Κοινότητα."
Ο εισαγωγέας προσκομίζει επίσης αντίγραφο της σύμβασης πώλησης ή αγοράς, του προτιμολογίου ή/και, εφόσον τα εμπορεύματα δεν αγοράζονται απευθείας στη χώρα παραγωγής, του πιστοποιητικού παραγωγής που εκδίδει το χαλυβουργείο παραγωγής.
4. Τα έγγραφα επιτήρησης μπορούν να χρησιμοποιούνται μόνο για το διάστημα κατά το οποίο οι διακανονισμοί για την ελευθέρωση των εισαγωγών εξακολουθούν να ισχύουν όσον αφορά τις εν λόγω συναλλαγές. Υπό την επιφύλαξη ενδεχόμενων μεταβολών των ισχυόντων κανονισμών εισαγωγής ή των αποφάσεων που λαμβάνονται στο πλαίσιο μιας συμφωνίας ή της διαχείρισης μιας ποσόστωσης:
- η περίοδος ισχύος του εγγράφου επιτήρησης καθορίζεται σε τέσσερις μήνες,
- τα μη χρησιμοποιηθέντα ή εν μέρει χρησιμοποιηθέντα έγγραφα επιτήρησης μπορούν να ανανεωθούν για ίσο διάστημα.
5. Ο εισαγωγέας επιστρέφει τα έγγραφα επιτήρησης στην εκδούσα αρχή στο τέλος της περιόδου ισχύος τους.
Άρθρο 3
1. Η διαπίστωση ότι η τιμή μονάδας βάσει της οποίας πραγματοποιείται η συναλλαγή υπερβαίνει την τιμή που αναφέρεται στο έγγραφο επιτήρησης κατά λιγότερο από 5 %, ή ότι η συνολική αξία ή ποσότητα των προϊόντων που προσκομίζονται για εισαγωγή υπερβαίνει την αξία ή την ποσότητα που αναφέρεται στο έγγραφο επιτήρησης κατά λιγότερο από 5 %, δεν παρακωλύει τη θέση σε ελεύθερη κυκλοφορία των εν λόγω προϊόντων.
2. Οι αιτήσεις για τα έγγραφα επιτήρησης και αυτά καθαυτά τα έγγραφα έχουν εμπιστευτικό χαρακτήρα. Η κυκλοφορία τους περιορίζεται στις αρμόδιες αρχές και τον αιτούντα.
Άρθρο 4
1. Τα κράτη μέλη ανακοινώνουν στην Επιτροπή:
α) όσο το δυνατόν συχνότερα, και τουλάχιστον την τελευταία ημέρα κάθε μήνα, λεπτομέρειες περί των ποσοτήτων και αξιών (υπολογιζόμενων σε ευρώ) για τις οποίες έχουν εκδοθεί έγγραφα επιτήρησης·
β) εντός έξι εβδομάδων από το τέλος κάθε μήνα, λεπτομέρειες για τις εισαγωγές κατά τη διάρκεια του εν λόγω μήνα, σύμφωνα με το άρθρο 26 του κανονισμού (ΕΚ) αριθ. 840/96 της Επιτροπής, της 7ης Μαΐου 1996, για καθορισμό ορισμένων διατάξεων εφαρμογής του κανονισμού (ΕΚ) αριθ. 1172/95 του Συμβουλίου σχετικά με τις στατιστικές του εξωτερικού εμπορίου(6).
Οι πληροφορίες που παρέχονται από τα κράτη μέλη κατανέμονται ανά προϊόν, κωδικό ΣΟ και ανά χώρα.
2. Τα κράτη μέλη κοινοποιούν ενδεχόμενες ανωμαλίες ή περιπτώσεις απάτης που ανακαλύπτουν και, εφόσον είναι σκόπιμο, τους λόγους για τους οποίους αρνήθηκαν να χορηγήσουν έγγραφο επιτήρησης.
Άρθρο 5
Οι τυχόν ανακοινώσεις απευθύνονται στην Επιτροπή των Ευρωπαϊκών Κοινοτήτων και διαβιβάζονται ηλεκτρονικά μέσω του ολοκληρωμένου δικτύου που έχει δημιουργηθεί για το σκοπό αυτό, εκτός εάν υπάρχουν επιτακτικοί τεχνικοί λόγοι για την προσωρινή χρησιμοποίηση άλλων μέσων επικοινωνίας.
Άρθρο 6
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται από την 1η Απριλίου 1999.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Μαρτίου 1999.

Labels: 1
3
15
18